Enn er fylgst grannt með hreyfingum íshellunnar í Grímsvötnum, sem nú hefur sigið um rúma fjóra metra. Rennsli er farið að aukast lítillega í Gígjukvísl en Bjarki Kaldalóns Friis, náttúruvársérfræðingur hjá Veðurstofu Íslands segir það sé aðeins tímaspursmál hvenær fari að hlaupa undan jöklinum.
En það má alveg búast við að sigið í Grímsvötnum sjálfum geti verið allt að hundrað metrar. Svo það er auðvitað búið að síga 4 og hálfan metra af þessum kannski 100 metrum. Það er auðvitað lítill hluti enn þá. En eins og er mældist einn skjálfti þarna í morgun rétt norður af Grímsvötnum en það er samt ekki byrjuð að mælast aukning í skjálftavirkni eða neitt svona. Auðvitað eins og við segjum vatnið er á leið niður og kemur fram einhvern tímann þarna. Það var talað um einn til tvo daga þarna í síðustu viku, en það auðvitað stenst ekki neitt svo það er auðvitað talað áfram um bara daga í þetta. Vatnið gæti komið niður í dag en það getur komið niður eftir nokkra daga, við erum ekki viss sko.